การจ้างงานในสหรัฐ ส่อแววมีปัญหา
โดย...จีรวัฒน์ สุภรณ์ไพบูลย์
15 ก.พ. 2559

โดย...จีรวัฒน์ สุภรณ์ไพบูลย์
การว่างงานของสหรัฐในเดือน ม.ค. ปรับตัวลงสร้างจุดต่ำสุดใหม่หลังจากเกิดวิกฤตเศรษฐกิจเมื่อปี 2008 ที่ระดับ 4.9% ซึ่งดูเหมือนจะเป็นข่าวดีสำหรับตลาดแรงงานของสหรัฐ แต่ในความเป็นจริงแล้ว อัตราการว่างงานถือว่าเป็นตัวชี้วัดตาม (Lagging Indicators) ซึ่งเป็นการสะท้อนภาพของตลาดแรงงานในสหรัฐ ในช่วงปีที่ผ่านมา แต่ไม่ได้แสดงถึงภาพตลาดการจ้างงานในอนาคต โดยตัวชี้วัดนำ (Leading Indicators) ที่มีประสิทธิภาพมากกว่าคือ ตัวเลขการจ้างงานนอกภาคการเกษตร (Nonfarm Payroll) และจำนวนผู้ขอรับสวัสดิการจากการว่างงานครั้งแรก (Initial Jobless Claims) มีแนวโน้มอ่อนตัวลงเรื่อยๆ ในช่วงสองสามเดือนที่ผ่านมา และอาจจะส่งผลต่อไปยังอัตราการว่างงานที่เพิ่มมากขึ้นในที่สุด
ตลาดจ้างงานของสหรัฐที่มีแนวโน้มไม่สดใสนัก ส่งผลให้การคาดการณ์ของนักวิเคราะห์ถึงโอกาสการขึ้นอัตราดอกเบี้ยของธนาคารกลางสหรัฐ หรือเฟด (Fed Fund Rate) ในการประชุมเดือน มี.ค. ที่จะถึงนี้ได้ลดลงเหลือเพียง 0% แล้ว ในขณะที่โอกาสที่จะมีการขึ้นดอกเบี้ยตลอดทั้งปีนี้ ได้ลดลงเหลือเพียง 30% เท่านั้น สถานการณ์ดังกล่าวก่อให้เกิดความกังวลต่อการชะลอตัวของเศรษฐกิจสหรัฐมากขึ้น และได้ส่งผลให้ค่าเงินเหรียญสหรัฐปรับตัวอ่อนค่าลงต่อเนื่องจากการคาดการณ์ว่า เฟดจะคงอัตราดอกเบี้ยไว้เท่าเดิมในเดือนหน้า
และถึงแม้ธนาคารกลางญี่ปุ่นได้ประกาศนโยบายอัตราดอกเบี้ยติดลบไปแล้วก็ตาม แต่ค่าเงินเยน (เมื่อเทียบกับค่าเงินเหรียญสหรัฐ) ได้ปรับตัวแข็งค่าสร้างจุดสูงสุดใหม่ในรอบปีเลยทีเดียว ในขณะที่ค่าเงินยูโร (เมื่อเทียบกับค่าเงินเหรียญสหรัฐ) ก็ปรับแข็งค่าขึ้นเช่นกัน ทั้งๆ ที่ธนาคารกลางยุโรปได้ส่งสัญญาณการออกมาตรการกระตุ้นเพิ่มเติมหลังจากเพิ่งประกาศมาตรการไปเมื่อต้นเดือน ธ.ค.ที่ผ่านมา โดยค่าเงินเยนและยูโรที่แข็งค่าขึ้นได้ส่งผลให้ตลาดหุ้นทั้งญี่ปุ่นและยุโรป ปรับตัวลงค่อนข้างมากในช่วงสัปดาห์ที่ผ่านมา และได้สร้างแรงกดดันให้ธนาคารกลางทั้งสองแห่งออกมาตรการกระตุ้นเพิ่มเติมอีก
จากภาพเศรษฐกิจที่ดูไม่สดใสนัก นักลงทุนจึงควรลดการลงทุนในสินทรัพย์เสี่ยง เช่น ในตลาดหุ้นลง เพิ่มการลงทุนในพันธบัตรที่มีความเสี่ยงต่ำ รวมทั้งลงทุนในทองคำเป็นส่วนหนึ่งของพอร์ตการลงทุน เพื่อช่วยลดความผันผวนและผลขาดทุนที่อาจจะเกิดขึ้นจากการปรับตัวลดลงของตลาดหุ้น เพราะทองคำมักจะเคลื่อนไหวในทิศทางตรงกันข้ามกับตลาดหุ้น จึงเป็นตัวช่วยที่ดีสำหรับสถานการณ์ในปัจจุบัน